**Ποιότητα ζωής**

Ο όρος ***ποιότητα ζωής*** αποτελεί μία σχετικά νέα έννοια που με τον καιρό αναπτύχθηκε και έγινε περισσότερο σύνθετη. Εμφανίστηκε για πρώτη φορά στις ΗΠΑ στη δεκαετία του ’50. Αρχικά, είχε ταυτιστεί με την έννοια του *βιοτικού επιπέδου*, καθώς περιλάμβανε έννοιες που είχαν να κάνουν με την καταναλωτική κοινωνία: την ιδιοκτησία ηλεκτρικών συσκευών, αυτοκινήτων και οικίας*. Ο ελεύθερος χρόνος, οι ευκαιρίες για διακοπές και αναψυχή* προστέθηκαν αργότερα. Το 1960 ο όρος διευρύνθηκε, για να περιλάβει *την παιδεία, την υγεία και ευεξία, την οικονομία και τη βιομηχανική ανάπτυξη.*

Μέχρι σήμερα δεν υπάρχει κοινά αποδεκτός ορισμός για την ποιότητα ζωής, ειδικά αφού η έννοια αφορά τις ανθρωπιστικές και κοινωνικές επιστήμες αλλά και τις επιστήμες της υγείας. *Οι παράγοντες πάντως που ορίζουν την ποιότητα ζωής αφορούν στις συνθήκες (οικονομικές, περιβαλλοντικές, κοινωνικές, πολιτικές) και τα χαρακτηριστικά (οικονομικά, υλικά, σωματικά, ψυχικά, μορφωτικά) που είναι απαραίτητα για τη λειτουργία των ατόμων ως ανεξάρτητων και αυτόνομων όντων.* Πρόκειται για *την ελευθερία δράσης, τη νοηματοδότηση πράξεων, την επαγγελματική και οικογενειακή καταξίωση, την εκπλήρωση βιολογικών και ψυχοκοινωνικών αναγκών στην καθημερινή τους ζωή και τη διατήρηση της υγείας*. Για να δώσουν λύση στον προβληματισμό σχετικά με τον ορισμό της ποιότητας ζωής, οι De Haes και van Knippenberg (1985) υποστήριξαν ότι η ποιότητα ζωής αναφέρεται στην *ικανοποίηση από τη «συνολική εκτίμηση της υποκειμενικής εμπειρίας για τη ζωή».* Κατά μία έννοια λοιπόν, η ποιότητα ζωής μπορεί να οριστεί ως *ο βαθμός στον οποίο επικρατούν σε ένα δεδομένο περιβάλλον οι κατάλληλες συνθήκες που προσφέρουν ικανοποίηση στα άτομα.*

Σύμφωνα με μια ταξινόμηση, που επιχειρήθηκε από τον Flanagan (1978, 1982), *οι παράγοντες που ορίζουν την ποιότητα ζωής ταξινομήθηκαν σε 5 μεγάλες κατηγορίες*: *σωματική και υλική ευημερία* (οικονομική άνεση και ασφάλεια και υγεία), *σχέσεις με άλλους ανθρώπους* (συζυγικές σχέσεις, ανατροφή παιδιών, σχέσεις με συγγενείς και στενούς φίλους), *κοινωνικές και κοινοτικές δραστηριότητες* (παροχή βοήθειας σε συνανθρώπους, συμμετοχή σε τοπικές και εθνικές δραστηριότητες), *προσωπική ανάπτυξη και καταξίωση* (πνευματική ανάπτυξη, προσωπική στοχοθεσία και αυτογνωσία, ενδιαφέρον για τη δουλειά, δημιουργικότητα και εμπειρία) και, τέλος, *ελεύθερος χρόνος* (κοινωνικοποίηση, δραστηριότητες αναψυχής). Αν οι εν λόγω τομείς βαίνουν καλά, τότε τα επίπεδα ικανοποίησης των ατόμων από τη ζωή τους είναι υψηλά και, συνεπώς, και η ποιότητα ζωής.

Από τα παραπάνω γίνεται φανερό ότι η προώθηση της ποιότητας ζωής αποτελεί πολυδιάστατο ζήτημα. Όσον αφορά τους *περιβαλλοντικούς παράγοντες*, είναι απαραίτητη η προστασία της φύσης και η ανάπτυξη ενός ενιαίου σχεδίου διαχείρισης των φυσικών πόρων. Από *οικονομικής πλευράς*, είναι αναγκαίο να γίνει σωστός σχεδιασμός και ιεράρχηση των ατομικών αναγκών (ανθρωπιστική προσέγγιση), με την παράλληλη ανάπτυξη οικολογικών τεχνολογιών και την αναζήτηση της ωφελιμότητας της παραγωγής προς το κοινωνικό σύνολο. Σε *κοινωνικό επίπεδο,* η εξασφάλιση της ισότητας ανάμεσα σε όλους τους πολίτες , της ελευθερίας αυτοπροσδιορισμού και αυτοδιάθεσης , καθώς και η παροχή των βασικών μέσων για την αυτοσυντήρησή τους αποτελεί βασικό στόχο για τη βελτίωση της ποιότητας ζωής. Τέλος, είναι σημαντική η αρμονική *σχέση των ατόμων με το περιβάλλον* στο οποίο αυτά δραστηριοποιούνται, από την οικογένεια έως την γειτονιά, την εργασία και την κοινότητα, καθώς και η σχέση τους με τον εξωτερικό κόσμο. Πέρα όμως από τα προαναφερθέντα, η ποιότητα ζωής περιλαμβάνει και τη *συμμετοχή, κυρίως των νέων ανθρώπων, στις δραστηριότητες της κοινότητας*, στα πολιτικά, πολιτιστικά και αθλητικά δρώμενα.

Ο ολοένα αυξανόμενος ρυθμός ανάπτυξης και οι όλο και υψηλότερες προσδοκίες για μία «καλύτερη ζωή» των ατόμων μέσα στην κοινωνία έθεσε την ποιότητα ζωής ως βασική μέριμνα και προϋπόθεση στη χάραξη και εφαρμογή πολιτικών ανάπτυξης σε τοπικό, εθνικό και διακρατικό επίπεδο.

Η Ευρωπαϊκή Ένωση συνδέει συχνά στα κείμενά της την έννοια της ποιότητας ζωής με την οικονομική ανάπτυξη, θεωρώντας ότι η μία είναι συνέπεια της άλλης. Οι ραγδαίες οικονομικές και πολιτικές εξελίξεις στην Ευρώπη προκάλεσαν από τη μια πλευρά την αύξηση του μέσου όρου ζωής και τη βελτίωση των συνθηκών εργασίας, ενώ από την άλλη δημιούργησαν υψηλότερες απαιτήσεις και οδήγησαν σε υποβάθμιση του φυσικού περιβάλλοντος. Προκειμένου να αντιμετωπιστεί το κενό που δημιουργήθηκε ανάμεσα στους φυσικούς πόρους και την αλόγιστη ανθρώπινη δραστηριότητα, η Ευρωπαϊκή Ένωση προτείνει τη χρήση της τεχνολογίας και της ήδη αποκτηθείσας γνώσης. Προσπαθεί να αξιοποιήσει τη δυναμική της τεχνογνωσίας, για να ενισχύσει τους τομείς της ζωής που σχετίζονται με περαιτέρω ανάπτυξη και ποιότητα ζωής.

**Άσκηση**

Να δώσετε το λογικό διάγραμμα των τεσσάρων πρώτων παραγράφων του παραπάνω κειμένου και ένα πλαγιότιτλο για κάθε παράγραφο.